ET

NÕUKOGU OTSUS,

27. juuni 2006,

millega muudetakse otsust 2003/631/EÜ Libeeriat käsitlevate, eriti pakilisel juhul AKV–EÜ partnerluslepingu artikli 96 kohaselt võetavate meetmete kohta

(2006/450/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 300 lõike 2 teist lõiku,

võttes arvesse Cotonous 23. juunil 2000 alla kirjutatud AKV–EÜ koostöölepingut (1) (edaspidi “AKV–EÜ partnerlusleping”),

võttes arvesse nõukogus kokku tulnud liikmesriikide valitsuste esindajate sisekokkulepet AKV–EÜ partnerluslepingu rakendamiseks võetavate meetmete ja järgitavate menetluste kohta, (2) eriti selle artiklit 3,

võttes arvesse komisjoni ettepanekut,

ning arvestades järgmist:

Nõukogu 25. märtsi 2002. aasta otsusega 2002/274/EÜ, millega lõpetatakse AKV–EÜ partnerluslepingu artikli 96 ja 97 kohased konsultatsioonid Libeeriaga, (3) nähakse ette asjakohaste meetmete võtmine AKV–EÜ partnerluslepingu artikli 96 lõike 2 punktis c ja artikli 97 lõikes 3 määratletud tähenduses.

Nõukogu 25. augusti 2003. aasta otsusega 2003/631/EÜ Libeeriat käsitlevate, eriti pakilisel juhul AKV–EÜ partnerluslepingu artikli 96 kohaselt võetavate meetmete kohta (4) sätestatakse uute asjakohaste meetmete võtmine AKV–EÜ partnerluslepingu artikli 96 lõike 2 punktides b ja c määratletud tähenduses.

ON TEINUD JÄRGMISE OTSUSE:

Artikkel 1

AKV–EÜ partnerluslepingu artikli 96 alusel vastu võetud asjakohased meetmed tühistatakse.

Artikkel 2

AKV–EÜ partnerluslepingu artikli 8 alusel jätkatakse tihedat poliitilist dialoogi. Kõnealuse poliitilise dialoogi sisu on täpsustatud lisatud kirjas, mis on adresseeritud Libeeria presidendile.

Artikkel 3

Käesolev otsus jõustub selle vastuvõtmise päeval.

Artikkel 4

Käesolev otsus avaldatakse Euroopa Liidu Teatajas.

(1) EÜT L 317, 15.12.2000, lk 3. Lepingut on muudetud Luxembourgis 25. juunil 2005 alla kirjutatud lepinguga (ELT L 287, 28.10.2005, lk 4).

(2) EÜT L 317, 15.12.2000, lk 376.

(3) EÜT L 96, 13.4.2002, lk 23.

(4) ELT L 220, 3.9.2003, lk 3.

(5) ELT L 8, 12.1.2005, lk 12.

LISA

Brüssel, …

TE Ellen Johnson-Sirleaf

Libeeria president

Austatud president,

Euroopa Liit teavitas oma 23. detsembri 2004. aasta kirjas nr SGS4/15736 Libeeria valitsust oma kavatsusest pikendada nõukogu poolt 25. augustil 2003 vastu võetud asjakohaste meetmete kehtivusaega kuni 30. juunini 2006. Kõnealuses kirjas täpsustati, et meetmed tühistatakse pärast vastutustundliku ning demokraatlikult valitud valitsuse ja presidendi ametisse astumist.

Euroopa Liit märgib rahuloluga, et 2005. aasta oktoobris ja novembris valitud uus valitsus on väljendanud tahet hakata liikuma demokraatia suunas ja reformida avaliku sektori toimimist. Euroopa Liit on eriti rahul järgmiste asjaoludega:

— 2005. aasta oktoobris ja novembris toimunud parlamendi- ja presidendivalimised olid vabad, läbipaistvad ja seaduslikud,

— sõna- ja ajakirjandusvabadust austatakse,

— valitsus toetab ja osaleb aktiivselt head valitsemistava ja majandushaldust toetava kava (GEMAP) rakendamises.

Siiski esineb probleeme, mille tõttu on valitsuse inimõiguste ja õigusriigiga seotud kohustuste täitmine viibinud, nimelt:

— inimõiguste komisjoni ümberkorraldamine seoses uue valitsuse määratud uute volinikega;

— inimõiguste rikkumistes süüdi olevate julgeolekujõudude liikmete suhtes on algatatud vaid üksikud kohtuasjad;

— uued julgeolekujõud ei toimi veel täielikult;

— kohtusüsteemi taastamine on veel pooleli;

— tõe- ja lepituskomitee peaks hakkama tegutsema 2006. aasta juunis, kuid tema käsutusse antud eelarvevahendid ei võimalda tal oma ülesandeid täies mahus täita.

Inimõiguste ja õigusriigi valdkonnas on veel arenguruumi.

Eespool nimetatu alusel usub Euroopa Liit, et Libeeria valitsus on õigel kursil ja tal on tõsine kavatsus parandada Libeerias valitsevat olukorda. Euroopa Liit soovib Libeeriat julgustada selle suuna jätkamisel.

Seetõttu oleks asjakohane tühistada AKV–EÜ partnerluslepingu artikli 96 alusel vastu võetud asjakohased meetmed.

Inimõiguste austamise, demokraatia, õigusriigi ja hea valitsemistava tugevdamiseks peetakse AKV–EÜ partnerluslepingu artiklile 8 vastavat struktureeritud ja tõhustatud poliitilist dialoogi. Poliitiline dialoog käsitleb järgmisi valdkondi:

— korruptsioonivastase võitluse ja GEMAPi rakendamise järelevalve,

— inimõiguste komitee ning tõe- ja lepituskomitee tehtud töö,

— õigus- ja julgeolekusektori reformid,

— riigi osalusega asutustes ja valitsuse finantsasutustes tehtud välisauditi tulemuste põhjal võetavate järelmeetmete tagamine,

— inimõiguste rikkumistes süüdi olevate isikute vastutusele võtmine.

Artikli 8 alusel peetava tõhustatud poliitilise dialoogi raames toimuval esimesel kohtumisel määratlevad pooled, milliseid meetmeid peab Libeeria valitsus võtma.

Lugupidamisega

Komisjoni nimel